Hierdie boek, is soos die naam sê, 'n gids tot die beste koffiewinkels in en rondom Kaapstad. Dit is al die vierde opgedateerde uitgawe wat 'n mens op hoogte hou van die opwindende en ewig veranderende koffiewinkels in die Kaapse omgewing. Koffiewinkels is die plek waar mense ontmoet met vriende, waar hulle eposse opvang of lees of selfs net die uitsig en die wortelkoek geniet en sit en tob oor die lewe. Die winkels is geografies gegroepeer met 'n handige kaart daarby in elke omgewing. Die inligting sluit in watse tiepe koffies bedien word, of daar elektriese punte is, wifi, hoe maklik parkering is en wat nog 'n mens in die omgewing kan doen.
In die loop van 1876 kom verskeie groepe Transvalers by die samevloei van die Krokodil- en Maricoriviere aan met die idee om na Damaraland te trek. ’n Land wat hulle net uit die stories van jagters ken. Om daar te kom, moet hulle ’n stuk waterlose Kalahari, bekend as die Dors, oorsteek. Maar die magstryd tussen die voormanne van elke groep om die hoofleier van die trek te wees laat die trek op ’n ramp afstuur, lank voor hulle die Dorsland binnegaan. Anderkant die dors wag daar nie ’n land van melk en heuning nie, maar koors, tsetsevlieë, olifante en leeus. ’n Land vir mense wat uit hardekool se hout gesny is. ’n Land vir mense wat die dood kan vat en kan doodmaak sonder om ’n oog te knip.
Brett was Madiba se chef vanaf 1994 tot 2000 en het ook vir Thabo Mbeki kos gemaak by die Presidensiële Gastehuis. Sy boek handel oor sy tyd daar en wie hy almal ontmoet het, van Koningin Elizabeth en Tony Blair tot Fidel Castro, Naomi Campbell en Quincy Jones. Hy gee ook insae in die ongelooflike man wat Nelson Mandela was en van watse kos hy die meeste gehou het. Hierdie boek gee ’n mens ’n lekker blik in die lewe agter die skerms by die Presidensie.
In dié boek deel Rian sy ervarings oor die Bosveld en spesifiek die Krugerwildtuin. Rian het vir baie jare gereeld op staptogte in die Kruger gegaan en dié boek is ’n samevatting van al sy onthou-oomblikke. Die avontuur en opwinding sluit nie net konfrontasies met die Groot Vyf in nie, maar as gevolg van ’n opregte belangstelling in die natuur, word elke tree in die bos ’n onvergeetlike ervaring deur Rian se oë. En ’n gedeelte van die opbrengs van die boek word geskenk aan SANParke se Ereveldwagters.
Dekades voor hy beroemdheid verwerf het as internasionaal bekroonde skrywer van meer as 25 romans, het André P Brink gedurende die vyftigerjare sy brood en botter verdien met die skryf van stories vir gesinstydskrifte. In dié bloemlesing verskyn daar vir die eerste keer ooit ’n keur van die liefdesverhale wat hy as student in die destydse Die Brandwag en ook Die Huisgenoot gepubliseer het.
In dié dosyn verhale oor eertydse jintelmans en koppige heldinne wat nie huiwer om hul sê te sê nie, word dit gou duidelik hoe die vroeë Brink sy skrywerstem geslyp het, en andersyds kan ’n mens onmiddellik ’n kern van sy latere, volwasse skrywerstem bespeur. Die landskap van Parys, ’n boekeredakteurskantoor, die onmoontlikheid om tussen twee liefdes te moet kies: Leitmotifs wat jare later, hoewel meer vervorm, steeds sou weerklank vind in Brink se werk.
Die rooikop en die redakteur en ander stories kombineer Brink se eiesoortige humor met ’n tikkie nostalgie – perfek vir ’n ouer én nuwe geslag lesers. Dit is saamgestel deur Cecilia van Zyl, voormalige verhaleredakteur van Huisgenoot.
Ingrid Jonker, begaafde jong digter, loop op 19 Julie 1965 die see in by Drieankerbaai en verdrink. Sy laat haar familie en vriende agter met meer vrae as antwoorde. Gedurende die afgelope 50 jaar het sy ’n ikoon van die Afrikaanse en Suid- Afrikaanse letterkunde geword. In so ’n mate, dat haar lewe en veral haar dood soms haar werk en die belangrike bydrae wat sy tot die literêre beweging van die Sestigers gemaak het, oorskadu.
Dié boek is die derde een in hulle gewilde idioomreeks en perfek vir selflees en saamlees. Die storie gaan oor Dahlia, Bella, Tienie en Tamara wat op ’n avontuur gaan om te wys hoe wonderlik ’n wêreld vol drome en verbeelding kan wees. Die boek is pragtig geillustreer deur Marisa du Toit.
In dié boek vertel hy die dramatiese storie van die mense wat hulself mettertyd Afrikaners sou noem. Hierdie boek is ’n verkorte weergawe van sy boek ‘Die Afrikaners: ’n Biografie’ wat verskeie toekennings gewen het toe dit in 2008 verskyn het. Dié weergawe vat die kern van die oorspronklike vas en werk nuwe gegewens by. Gilliomee se vars styl laat die kleurryke verhaal van die Afrikaners met al sy drama, ironieë en patos leef.
Hierdie baie handige gids is presies wat ons almal nodig het wanneer jy een van die land se beste bewaringsareas besoek. Dit sluit in, inligting oor die geskiedenis, ligging, landskap, geologie, plantegroei en wildlewe van elke park met gedetailleerde kaarte wat ’n mens wys waar al die belangrikste wildkykplekke is. Beslis die boek om aan te skaf as jy beplan om hierdie skoolvakansie in die bos deur te bring.
Die storie skop af met ’n dramatiese toneel waartydens ’n omstrede kosblogger in een van die spoggerigste restaurante op Hermanus dood neerslaan – moontlik weens vergifting. Speuradjudant Storm van der Merwe is op die toneel en is kniediep in ’n wêreld wat sy nie ken nie: een van foodies... Wat sy wel weet, is dat die blogger nie die enigste slagoffer is nie en dat die dodetal styg op die vooraand van ’n gala-ete om die land se topsjefs te vereer.
Twee kinderboeke in die Lees en Luister reeks, die Diere Klankboek en die Eerste lesse klankboek. In hierdie slim boekies is daar 45 prentjies wat praat. Druk op elke prentjie en luister na die dier se naam en die geluide wat hy maak. Die realistiese klanke en interessante feite sal enige kind lank vermaak.
Hierdie kinderboek bevat twee aksiebelaaide sportstories wat ’n mens lekker sal laat naels kou. In Gevaarlike Lopies ontaarde ’n heerlike kriekettoer onverwags in ’n nagmerrie toe die spelers se paaie met dié van ’n gevaarlike skurk kruis en in Duskant die Doodlyn gebeur vreemde dinge met Werner-hulle se rubyafrigter en dit lyk of iemand nie volgens die reëls speel nie... Lekker verhale om kinders aan te moedig om te lees...
Hierin gee die skrywer ons ’n blik op bekende en byne vergete woordtwiste wat die Suid-Afrikaanse geskiedenis help slyp het. Die waarde van gesprekke in die aanloop en nadraa van geskiedkundige gebeure soos rebellies, opstande en oorloë kan nie onderskat word nie en in hierdie boek kyk Botma na alles, van slawerny in die Kaap, die Groot Trek en Afrikaners Nasionalisme tot die Voëlvry beweging en plaasaanvalle.
Jana is net drie jaar oud toe haar ma spoorloos verdwyn. Op die Bolandse wynplaas Stormkloof treur KleinStorm oor sy pragtige vrou. Jana verlang ook na haar ma. Snags roep die wind haar buitentoe, maar Jana is nie bang vir die storm nie. As sy mooi na die wind luister, hoor sy die soet, hoë note van haar ma se fluit. Een so ’n stormnag ontmoet Jana vir !X’uri − ’n klein dogtertjie, bruin soos klip, met net ’n velletjie om haar heupe en ’n wit stringetjie krale om haar nek. !X’uri kom uit ’n gat in die grond waar die groot olienhoutboom se wortels eens was. !X’uri het gekom omdat dit tyd is om Jana se ma te soek. Stormkind is ’n betowerende, liriese verhaal oor verlies, vergifnis en die kulturele erfenis van die Boesmans.
'n Spieël is 'n vreemde ding, want in 'n spieël leef 'n koue leuen; alles is andersom, verkeerdom en plat. Regs is links en links is regs. 'n Spieël lieg, dink hy, want jy kan jouself nie regtig sien nie, nes mens jouself nie kan kielie nie. Tensy jy natuurlik 'n soort aap is, dan kan jy jouself kielie. En lag. Maar Dolf Eksteen lag nie. Daar's min rede die laaste tyd om te wil lag.
Die Slym-reeks van Fanie is baie gewild en gaan oor ’n wurmpie, genaamd ‘Slym’ en al die avonture wat hy beleef. Hierdie omnibus bevat al vier die titels wat al sedert 2004 gepubliseer is en dit sluit in: Die wêreld se eerste wurm in ’n paddakonsert, Slym en die beker van geluk, Slym en die gogga-sirkus en Slym en die towertapyt. Kinders van 7 jaar en ouer sal mal wees oor dié boek.
In dié boek praat Rian openhartig oor hoe sy woorde hom soms diep in die moeilikheid laat beland het. Hy openbaar wat agter die skerms gebeur het en waarom hy sekere dinge kwytgeraak het. Met sy kenmerkende vlymskerp humor vertel Rian van sy moeilike grootwordjare in Randfontein, sy studentejare, sy loopbaan in die kollig en sy jarelange worsteling met gay wees.
Jy wil asem skep en die mooi dinge raaksien. Maar soms raak die lewe dol en jy erg gestres. Bewustelikheid (mindfulness) en meditasie kan mens help om met nuwe oë na die wêreld te kyk. Johannes de Villiers vertel die stories van gewone mense wat geleer het hoe om beter interpersoonlike verhoudings te hê, 'n positiewe bydrae tot die wêreld te maak, hul woede en stres beter te bestuur en die wonderskone in elke oomblik - ook die moeilikes - raak te sien. Dit kan ook jou storie wees.
Van 1981 tot 2014 skryf Cecile Cilliers rubrieke vir Beeld, De Kat en Sa​rie. Deur die jare het sy etlike bydraes vir verskillende bundels gemaak, maar Die ou vrou en die priester is haar eerste eie kortverhaalbundel. Verskeie klassieke temas word onder die loep geneem: dit wat in ’n huwelik ongesê bly tussen man en vrou, die oorweldigende blindheid van ’n eerste liefde, die menigte vorms wat verlies kan aanneem, en bowenal die uitdagings wat met ouderdom gepaardgaan. Verskeie van die verhale bevat ’n sterk geestelike ondertoon: bewyse van ’n skrywer wat besin, wat ondersoek, en wat nie skroom om dít wat onverklaarbaar is te probeer oopskryf nie.
In dié boek deel Karen meer as 100 heerlike maalvleisresepte. Sy begin by hoe jy jou eie maalvleis kan maak, basiese frikkadelle en dan gee sy 'n verskeidenheid resepte vir piekniekbederfies, pastageregte, pasteie en 'n groot verskeidenheid burgers. Met 'n hele arsenaal speserymengsels vir jou koskas, help sy jou om met die afskeepkind van die vleisfamilie iets spesiaals op te tower.
Will het ’n stukkie. Iemand by die werk, jonk genoeg om sy dogter te wees. En Adriaan en Cassie weet daarvan, maar bly tjóépstil.
Die wel en wee van drie paartjies in hul 50’s, komies, lewensgetrou en eg. ’n Storie vir almal wat al ooit oor hul vriende gewonder het, mense nes ek en jy, almal met hul eie geheime.
Hierdie boek is die mees volledige en uitgebreide reisgids vir hierdie kant van die Kalahari wat 'n mens kan hoop om te kry. Die outeurs sluit details en inligting in wat enige besoeker se reis makliker en sonder probleme sal laat verloop. En dit natuurlik saam met kleurfoto's wat dit sommer 'n pragtige koffietafelboek maak.
Vir die vroue wat hy met sy rolprentsterglimlag betower het, was Chris Barnard ’n hartebreker. Vir sy pasiënte ’n harteheler. Dié nuwe biografie oor Suid-Afrika se beroemdste hartsjirurg vertel nie net van Barnard se kinderjare in Beaufort-Wes, sy huwelike (en egskeidings) en flambojante lewe nie. Styan ondersoek ook die impak van die historiese eerste hartoorplanting op Barnard se persoonlike lewe en op die Suid-Afrikaanse gemeenskap oor die algemeen.
Dié roman vertel die lot van drie geslagte vroue wat in die misrabelheid van die delwerye van Miersehoop, wat reeds byna uitgewerk is, begin. Dit ontbloot die bittere armoede waarmee talle Afrikaanse gesinne in die vorige eeu geworstel het, ook die menslikheid van sommige en die ontmensliking van ’n klasgedrewe situasie. Hans du Plessis is al bekend vir sy historiese romans en hierdie is ’n wonderlike verhaal van hoop en liefde.
Tipies Danie, sien hy dinge op sy eiesoortige, aweregse manier. In deel een toer hy deur die land saam met ’n tv-span. Soos hulle die land deurkruis op soek na stories, beleef Dana nie net die lief en leed van die mense met wie hy gesels nie, maar ook sy eie innerlike reis. Hy kom huistoe met ’n optelhond en’n nuwe manier van kyk. In deel twee kyk hy rugby. In kroeë, township-huisies, saam met oom Frik du Preez en Joost van der Westhuizen. Die verhale is snaaks, skerp en onthutsend eerlik.